གཡུལ་དུ་འཇུག་

གཡུལ་དུ་འཇུག་ཅེས་པ་ནི་འདོད་པའི་དབང་གིས་བསླུས་པའི་སེམས་ཅན་དག་གིས་རང་གི་སྲོག་སྟོར་བར་དོགས་བཞིན་དུ་ཡང་འདོད་ཡོན་གྱི་སླད་དུ་དམག་འཐབ་དང་གཡུལ་འདེབས་ཀྱི་ས་ཆར་འཇུག་པ་ལ་གོ་དགོས། 
ནང་དོན།
"འདོད་པས་བསླུས་པའི་གླེན་པ་དག་འཚོ་བར་འདོད་དེ་གཡུལ་བསྟེན་ནས་འཚོ་བར་བྱའོ་ཞེས་བསམས་ནས་སྲོག་སྟོར་བར་དོགས་བཞིན་དུ་ཡང་གཡུལ་དུ་འཇུག་པ་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པ་འདིས་ནི་འདོད་ཆགས་ཀྱིས་བླུད་པའི་མི་རྣམས་ཀྱིས་འཚོ་བ་འཛིན་པའི་སླད་དུ་དམག་འཐབ་ལ་གཅེས་པར་བྱེད་པ་དང་། འདོད་ཡོན་ལྔའི་ཆགས་སྡང་གིས་ཤེས་རབ་ཀྱི་མིག་འབྱམས་པའི་མི་འདི་དག་གིས་རང་གི་ལུས་སྲོག་འཛིན་པ་དང་ནོར་ལོངས་སྤྱོད་ཐོབ་པའི་ཆེད་དུ་དམག་འཐབ་པའི་ལས་ལ་བརྟེན་ནས་འཚོ་བ་སྐྱོང་ན། རང་གི་སྲོག་ལ་ཉེན་ཁ་ཆེན་པོ་ཡོད་པ་ཤེས་ཀྱང་དགྲ་བོ་དང་མཉམ་དུ་མཐའ་དམག་འཐབ་པར་འཇུག་པར་བྱེད་པ་ནི་ངོ་མཚར་བ་ཞིག་ཡིན་པ་བསྟན་པ་ཡིན།
རྒྱུ་མཚན།
"དམག་མི་དང་ཇག་ཆོམ་བྱེད་པ་སོགས་འདོད་པས་བསླུས་པའི་གླེན་པ་གཏི་མུག་ཅན་དག་ཟས་གོས་སོགས་ནོར་ཐོས་པ་ལ་བརྟེན་ནས་རང་དང་རང་གི་གཉེན་གྲོགས་སོགས་ཀྱི་ལུས་སྲོག་རིང་དུ་འཚོ་བར་འདོད་ཟ་ཁབ་ནས་རྙེད་པས་གསོན་པའམ་འཚོ་བར་བྱའོ་ཞེས་བསམ་ནས་དེ་དག་གི་ཆེད་དུ་རང་གི་སྲོག་སྟོར་བར་དོགས་བཞིན་དུ་དམག་དཔུང་ཆེན་པོའམ་དགྲ་མང་པོས་གཏམས་པའི་གཡུལ་དུ་འཇུག་པར་བྱེད་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་འདིས་དམག་མི་དང་ཇག་ཆོམ་བྱེད་པ་སོགས་འདོད་ཁམས་ཀྱི་ཀླུ་བ་དག་གིས་འདོད་ཡོན་ལྔའི་ཆགས་པས་ཤེས་རབ་ཀྱི་མིག་ལ་སྒྲིབ་པ་བཏབ་ཅིང་། ཟས་དང་གོས། ནོར་བུ་རིན་པོ་ཆེ། གཙང་མའི་བུད་མེད། གླུ་དང་རོལ་མོ་ལ་སོགས་པའི་འདོད་ཡོན་རྣམས་ལ་བརྟེན་ནས་རང་ཉིད་དང་རང་གི་ཕ་མ། སྤུན་མཆེད། གྲོགས་པོ་སོགས་ཀྱི་ལུས་སྲོག་ཡུན་རིང་དུ་འཚོ་ཞིང་བདེ་བ་དང་ལྡན་པར་སྐྱེལ་འདོད་པ་དེས། ནོར་བུ་དང་ལོངས་སྤྱོད་ཀྱི་ཁྱད་པར་འདི་དག་རྙེད་པས། ང་དང་ངའི་སྤུན་གྲོགས་ཚེ་འདིར་བདེ་ཞིང་སྐྱིད་པའི་འཚོ་བ་བྱུང་སྙམ་པའི་བསམ་པ་ཤུགས་ཆེན་པོ་བྱུང་བས། དེ་རྣམས་ཀྱི་སླད་དུ་རང་གི་སྲོག་སྟོར་ནས་འཆི་བར་དོགས་པ་ཆེན་པོ་ཡོད་ཀྱང་དམག་དཔུང་ཆེན་པོ་སྟེ་སྟོང་ཕྲག་མང་པོའི་དམག་མིའམ་དགྲ་བོ་མང་པོས་བསྐོར་ནས་གཡུལ་རིང་བ་ལ་འཇུག་པར་བྱེད་པ་ཡིན་ནོ། །
དབྱེ་བ།
"ཁེའི་ཕྱིར་གཞན་གྱི་བྲན་དུ་འགྲོ་བར་བྱེད།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཅེས་པ་འདིས་ནི་རང་གི་ཕན་པ་དང་ཁེ་ཐོབ་པའི་ཆེད་དུ་གཞན་གྱི་བྲན་འཁོར་དུ་སོང་ནས་དམག་འཐབ་ལ་འཇུག་པ་དང་། ཁེ་ཕན་ཞེས་པ་ནི་རང་ཉིད་ཀྱི་ནོར་དང་ལོངས་སྤྱོད། ཟས་གོས། གནས་མལ། གྲགས་པ་དང་བསྟོད་པ། བཀུར་སྟི་དང་མཆོད་པ། སྦྱིན་པ་དང་ཞབས་ཏོག་ལ་སོགས་པའི་འཇིག་རྟེན་པའི་དགེ་མཚན་རྣམས་ལ་གོ་དགོས་ལ། དེ་ལྟ་བུའི་ཕན་ཡོན་ཐོབ་པའི་ཆེད་དུ་རྒྱལ་པོ་དང་བློན་པོ། དཔོན་ཆེན། སྡེ་དཔོན་སོགས་དབང་ཆེན་པོ་དག་གི་བྲན་འཁོར་དུ་སོང་ནས་ཁོང་རྣམས་ཀྱི་དམག་འཐབ་པའི་ལས་ལ་འཇུག་པ་ལ་ཟེར་རོ། །
"ཁེངས་ཕྱིར་བྲན་དུ་འགྲོ་བར་བྱེད། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཅེས་པ་འདིས་ནི་རང་གི་ང་རྒྱལ་དང་རྒྱགས་པ་དབྱུང་བའི་ཆེད་དུ་སྟོབས་ལྡན་གྱི་བྲན་དུ་སོང་ནས་དམག་འཐབ་ལ་འཇུག་པ་དང། ཁེངས་པ་ཞེས་པ་ནི་རང་ཉིད་ཆེ་ཞིང་མཐོན་པོར་རློམ་པ་དང་། ང་རྒྱལ་གྱིས་ཆེ་བ་དབྱུང་བ་སྟེ། གཞན་གྱིས་རང་ལ་བསྙེན་བཀུར་དང་འཇིགས་སྐྲག་བྱེད་དུ་འཇུག་པའི་ཆེད་དུ་རྒྱལ་པོ་གཏུམ་པོ་སྟོབས་ལྡན་སོགས་ཀྱི་བྲན་དུ་སོང་ནས་དམག་འཐབ་ལ་འཇུག་པ་ལ་གོ་དགོས་སོ། །
འབྲས་བུ།
དེ་ལྟར་གཡུལ་དུ་འཇུག་པའི་འབྲས་བུ་ནི་སྡུག་བསྔལ་སྣ་ཚོགས་མྱོང་བར་འགྱུར་བ་ཡིན་ཏེ། "ཆོམ་རྐུན་དང་དམག་མི་ལ་སོགས་པ་འདོད་ཡོན་ལ་ཆགས་པས་བསླུས་པའི་གླེན་པ་གཏི་མུག་ཅན་དག་ནོར་ལོངས་སྤྱོད་ཀྱིས་འཚོ་བར་འདོད་པས་འཚོ་བར་བསྒྲུབ་པར་བྱའོ་ཞེས་བསམ་ནས་རང་གི་སྲོག་སྟོར་བར་དོགས་པ་སྐྱེ་བཞིན་དུ་དགྲ་བོའི་གཡུལ་དུ་འཇུག་པར་བྱེད་པ་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་འདིས་ནི་འདོད་ཆགས་ཀྱིས་བླུད་པའི་ཆོམ་རྐུན་དང་དམག་མི་ལ་སོགས་པ་རྣམས་ཀྱིས་ནོར་ལོངས་སྤྱོད་ཀྱིས་འཚོ་བའི་ཐབས་འཚོལ་གྱི་ཡུལ་དུ་རང་གི་སྲོག་ལ་ཉེན་ཁ་ཡོད་པ་ཤེས་ཀྱང་དམག་འཐབ་ཏུ་འཇུག་པ་བསྟན་པའོ། །
"འདོད་པས་བསླུས་པའི་གླེན་པ་དག་སྲོག་ཡུན་རིང་དུ་འཚོ་འདོད་པས་རྙེད་པས་འཚོ་བར་བྱའོ་ཞེས་རྙེད་པའི་ཆེད་དུ། སྲོག་སྟོར་དོགས་བཞིན་དུ་གཡུལ་དུ་འཇུག་པར་བྱེད་དོ། །རང་ལ་ཁེ་བཙལ་བའི་ཕྱིར་བྲན་དུ་འགྲོ་བར་བྱེད་པས། སྡུག་བསྔལ་སྣ་ཚོགས་མྱོང་བར་བྱེད་དོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཅེས་གསུངས་པ་འདིས་ནི་འདོད་པས་བསླུས་པའི་གླེན་པ་རྣམས་ཀྱིས་འཚོ་བ་ཡུན་རིང་དུ་སྐྱེལ་འདོད་པས། ནོར་རྙེད་པས་འཚོ་བའི་ཐབས་བྱའོ་ཞེས་ནོར་རྙེད་པའི་ཆེད་དུ་སྲོག་སྟོར་བར་དོགས་པ་ཡོད་ཀྱང་གཡུལ་དུ་འཇུག་པ་དང་། འདོད་པའི་དབང་གིས་འཁྱམས་པའི་མི་རྣམས་ཀྱིས་སྲོག་ལ་ཉེན་ཁ་ཡོད་པ་ཤེས་བཞིན་དུ་ཡང་དེ་དག་ལ་འཇུག་པར་བྱེད་པ་དང་། དེའི་རྐྱེན་གྱིས་རང་གཞན་གཉིས་ཀར་སྡུག་བསྔལ་དཔག་ཏུ་མེད་པ་མྱོང་བར་འགྱུར་རོ། །
བསྡུས་དོན།
གཡུལ་དུ་འཇུག་ཅེས་པ་ནི་འདོད་པའི་ཆགས་སྡང་གིས་བསླུས་པའི་སེམས་ཅན་རྣམས་ཀྱིས་ནོར་དང་འཚོ་བ་ལ་སོགས་པའི་ཆེད་དུ་སྲོག་གི་ཉེན་ཁ་ཡོད་ཀྱང་དམག་འཐབ་ཏུ་འཇུག་པའི་སྤྱོད་པ་ལ་ཟེར། དེ་ནི་འདོད་ཡོན་ལ་ཞེན་པའི་འབྲས་བུ་ཡིན་ཞིང་། རང་གཞན་གྱི་སྡུག་བསྔལ་གྱི་རྒྱུ་ཞིག་ཏུ་བསྟན་པ་ཡིན་ནོ། །
ལུང་ཁུངས།